महिला को अपमानजनक शब्द कहने वाले अधिकारी को दो दिन के भीतर स्पष्टीकरण देने को कहा गया है और उनका तबादला कर दिया गया है.ये मामला पूर्वी उत्तर प्रदेश के देवरिया ज़िले का है. ज़िले के सहायक पुलिस अधीक्षक केसी गोस्वामी पर आरोप है कि उन्होंने शुक्रवार को महिला को अपमानजनक शब्द कहे.35 साल की एक महिला का कहना था कि उसके साथ बलात्कार हुआ है और वो पुलिस में इसकी शिकायत करना चाहती थीं.इस सिलसिले में महिला जब गोस्वामी से मिली तो उन्होंने उसे सरेआम बेइज्जत किया. गोस्वामी ने कहा़, “उसका सबसे बड़ा बच्चा 14 साल का है. ऐसी उम्रदराज महिला के साथ कोई भला बलात्कार क्यों करेगा?”स्थानीय मीडिया ने उनके इस बयान को अपने कैमरों में कैद कर लिया.इस बीच उत्तर प्रदेश के पुलिस महानिरीक्षक (क़ानून एवं व्यवस्था) राजकुमार विश्वकर्मा ने इस मामले में माफी मांगते हुए कहा है कि संबंधित अधिकारी के ख़िलाफ कार्रवाई की जाएगी.महिला अपनी शिकायत दर्ज कराने के लिए दो दिन से पुलिस के चक्कर काट रही थी. उसके पति का आरोप है कि गांव के किसी परिचित ने बुधवार रात उसकी पत्नी के साथ बलात्कार किया था.उसने कहा, “उसे खेतों में घसीटकर ले जाया गया और वहां उससे बलात्कार किया गया. पुलिस कहती है कि 35 साल की महिला के साथ बलात्कार नहीं हो सकता.”